钦定古今图书集成/历象汇编/庶征典/第167卷 > 《凤巢阿阁赋》阙名
## 钦定古今图书集成/历象汇编/庶征典/第167卷 > 《凤巢阿阁赋》阙名

国家化协轩后，道超帝先，敷至德以被物，降殊祥而
自天。祥异宗周，下岐山之鸣矣；企观宸极，放阿阁而
巢焉。由是载止于甍次，盖将呈瑞于君前，临四荣而
肃乎云委，播五彩而焕尔霞鲜。且将巢者，其义久也，
美德化乎宇内，永栖迟于日下。爰居爰处，恒依应龙
之祥；载飞载鸣，宁侣化鸳之瓦。道既砥平，时亦镜清，
厌丹穴而不息，鄙高冈而不鸣。方为应至仁而来元
扈，岂徒爱层构而集丹楹。彼燕有巢，已闻在幕之厄；
尔鹤称德，更擅乘轩之名。一则兆启乎颠沛，一则僭
处乎车盖。曷若我爱育元和，来仪昭泰，奋美羽于轩
楹，散清音于埃壒。然后知赤乌不曰珍，白龙不曰神。
或生之于苑囿，或厄之于海滨。四目鸣而不睹，万户
献而莫臻。岂若兹凤，惟阁是因，三重其阶，实维高矣。
显矣，一人斯睹，谁谓不躬不亲。向非我后，从政不咈，
惠生于物。执德不回。遗乎将来。凤亦远矣，谁能巢哉？
是知反道者高阁徒修，悖德者鸣凤罔萃。窃稽《瑞牒》，
载览《史记》，惟黄帝与吾皇，能感之而自至。